## Rješenje Ustavnog suda Republike Hrvatske broj: U-VIII-956/1995 od 28. siječnja 1998.

### NN 22/1998 (19.2.1998.), Rješenje Ustavnog suda Republike Hrvatske broj: U-VIII-956/1995 od 28. siječnja 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući od prijedlogu B., I., M. i A. Z.
iz S., za privremenu obustavu rješenja, na sjednici održanoj dana 28. siječnja
1998. godine, donio je slijedeće

## **RJEŠENJE**

1. Prijedlog se odbacuje.

2. Ovo rješenje objavit će se u "Narodnim novinama".

Obrazloženje

Svojim prijedlogom B., I., M. i A. Z. iz S., zastupani po A. L. i M.
B., odvjetnicima iz S., predložili su ovom Sudu da, primjenom članka 18.
Ustavnog zakona o Ustavnom sudu Republike Hrvatske ("Narodne novine", br.
13/91), privremeno obustavi izvršenje rješenja Ureda za prostorno uređenje,
stambeno-komunalne poslove, graditeljstvo i zaštitu okoliša Splitsko-dalmatinske
županije od 12. lipnja 1995. godine, oznake - klasa: UP/I-371-03/93-02/453,
urbroj: 2181-04-95, kojim im je naloženo iseljenje iz prostorija u prizemlju
zgrade u S., P. s. 19, temeljem odredbi članka 94. Zakona o stambenim odnosima
("Narodne novine", br. 51/85, 42/86, 37/88, 47/89, 22/90, 22/92, 58/93
i 70/93).

Prijedlog njegovi podnositelji zasnivaju na činjenici da je Ustavni
sud Republike Hrvatske, rješenjem od 14. studenoga 1994. godine, broj:
U-I-892/1994, pokrenuo postupak za ocjenu suglasnosti odredbe članka 94.
Zakona o stambenim odnosima s Ustavom te na tvrdnji da je podnositelj prijedloga
M. Z. bolesnik.

Za odlučivanje više ne postoje pretpostavke.

U provedenom postupku utvrđeno je, temeljem pisma Ureda za prostorno
uređenje, stambeno-komunalne poslove, graditeljstvo i zaštitu okoliša Splitsko-dalmatinske
županije, od 22. prosinca 1995. godine, oznake - klasa: UP/I-371-03/95-03/78,
urbroj: 2181-04-95-6, da se s izvršenjem naprijed navedenog rješenja istog
upravnog tijela zastalo zbog bolesti M. Z.

Zatraženi spis, u kojem je doneseno rješenje čija se privremena obustava
izvršenja predlaže, dostavljen je ovom Sudu 1. prosinca 1997. godine. Uvidom
u isti utvrđeno je da izvršenje navedenog rješenja o iseljenju podnositelja
prijedloga nije provedeno.

Odredba članka 94. Zakona o stambenim odnosima prestala je važiti stupanjem
na snagu Zakona o najmu stanova ("Narodne novine", br. 91/96), a u dijelu
u kojem se je primjenjivala po prestanku važenja ukinuta je odlukom ovog
Suda od 20. studenoga 1996. godine, broj: U-I-892/1994.

Prema odredbama članka 23. stavka 4. Ustavnog zakona o Ustavnom sudu
Republike Hrvatske, izvršenje konačnih, odnosno pravomoćnih pojedinačnih
akata, donijetih na osnovi ukinutog zakona ili ukinutog ili poništenog
drugog propisa, ne može se ni odrediti ni provesti, a ako je izvršenje
započeto obustavit će se.

Prema izloženom, budući se izvršenje rješenja Ureda za prostorno uređenje,
stambeno-komunalne poslove, graditeljstvo i zaštitu okoliša Splitsko-dalmatinske
županije, koje je naprijed navedeno, ne može provesti, ne postoje više
pretpostavke za odlučivanje po prijedlogu predlagatelja te je, temeljem
odredbi članka 26. Ustavnog zakona o Ustavnom sudu Republike Hrvatske,
riješeno kao u izreci.

Dio rješenja o objavi istog zasniva se na odredbama članka 20. stavka
1. Ustavnog zakona o Ustavnom sudu Republike Hrvatske.

Broj: U-VIII-956/1995
Zagreb, 28. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 22/1998-291